google/wiki40b huggingface dataset:
Vytautas Grigaravičius

Biografija

1976 m. baigė Alytaus 1-ąją vidurinę mokyklą, 1978 m. Kauno specialiąją milicijos mokyklą. Nuo 1978 m. Kauno miesto kriminalinės paieškos nepilnamečių reikalų inspektorius, kriminalinės paieškos inspektorius.
1980 m. grįžo į Alytų. Iki 1984 m. Alytaus apylinkės inspektorius, kriminalinės paieškos inspektorius, vyresnysis inspektorius. 1987 m. baigė Minsko aukštosios milicijos mokyklos Vilniaus fakultetą (dab. MRU), įgijo teisininko specialybę. Nuo 1990 m. Alytaus miesto ir rajono vidaus reikalų skyriaus viršininkas, policijos komisariato vyresnysis komisaras (įstaigos vadovas). Maskvoje, Vidaus reikalų ministerijos akademijoje, baigė aukštuosius vadovų kursus. Mykolo Romerio universitete studijavo vadybą ir informacines technologijas, įgijo magistro laipsnį.
Nuo 1999 m. Policijos departamento prie Vidaus reikalų ministerijos Kriminalinės policijos Organizuoto nusikalstamumo tyrimo tarnybos vyriausiasis komisaras, Kriminalinės policijos vyriausiasis komisaras, Lietuvos policijos generalinio komisaro pavaduotojas. 2001–2008 m. Lietuvos policijos generalinis komisaras.  Iš valstybės tarnybos pasitraukė po 2007 m. lapkričio 7 d. neblaivaus policininko Sauliaus Pauliko sukeltos avarijos. Nuo 2008 m. saugos paslaugas teikiančios UAB „AS Double Invest“ direktorius.  2015 m. kovo mėn. vykusiuose savivaldybių tarybų rinkimuose išrinktas Alytaus miesto savivaldybės meru (visuomeninis rinkimų komitetas „Alytaus piliečiai“).
THQ

Istorija

Bendrovė buvo įkurta 1989 m. Kalabase, Kalifornijoje. Užsiėmė žaidimų konsolėms, asmeniniams kompiuteriams bei mobiliesiems įrenginiams skirtų žaidimų kūrimu. Bendrovės pavadinimas kilo nuo „Toy Head-Quarters“ pavadinimo, kurį bendrovė naudojo XX a. 10-ojo dešimtmečio pradžioje kurdama žaislus.
Po keleto finansiškai sunkių metų ir didėjančių skolų, 2012 m. gruodį „THQ“ galiausiai pasiskelbė bankrutuojanti ir kitą mėnesį pradėjo pardavinėti savo intelektinę nuosavybę. Jos turtą per trečiąsias šalis ar varžytinėse įsigijo kiti kompiuterinių žaidimų kūrėjai.
Futa Džalonas

Geografija

Futa Džalono Vyraujantis aukštis 900 m. Aukščiausia vieta – 1515 m aukščio Luros kalnas. Futa Džalonas sudarytas iš smiltainio, smarkiai suskaidytas upių slėnių (sudaro džiunglių slėnius ir kanjonus). Aukštumose prasideda dauguma didžiųjų Vakarų Afrikos upių: Nigeris, Senegalas, Gambija. Vyrauja pievų augalija bei džiunglės.
Sophie & Magaly

Sophie & Magaly – grupė, kurią sudarė dvi seserys iš Prancūzijos Sophie ir Magaly Gilles. 1980 m. jos atstovavo Liuksemburgui Eurovizijoje su daina „Papa Pingouin“. Daina konkurse užėmė 9 vietą su 56 taškais. Šis singlas tapo sėkmingas Prancūzijoje, kur buvo parduota milijonas jo kopijų.
Devintojo dešimtmečio pabaigoje Magaly užsikrėtė ŽIV ir mirė nuo AIDS 1996 metais. Sophie kenčia nuo didelio depresijos sindromo ir dabar gyvena Prancūzijos pietuose.
Žarėnų koplyčia

Istorija

Koplyčią pastatė XIX–XX a. sandūroje vietos dvarininkų Undaravičių giminė. Kol nebuvo Žarėnų bažnyčios, ji tarnavo ne tik kaip laidojimo vieta, bet čia vyko ir pamaldos. Kriptoje buvo užmūryti palaidoti palaikai.
Gediminas Daukšys

Biografija

1982 m. baigė Alytaus 5-ąją vidurinę mokyklą, 1986 m. baigė Vilniaus universiteto (VU) Pramonės ekonomikos fakultetą, įgijo ekonomisto specialybę.
1986 m. Eksperimentinio namų statybos kombinato ekonomistas vėliau UAB „Skalva“, „Dzūkijos vėtra“, uogų bei grybų perdirbimo įmonės UAB „Vėtrija“ direktorius.
Lietuvos liberalų sąjungos Alytaus skyriaus pirmininko pavaduotojas, nuo 2008 m. Lietuvos Respublikos liberalų sąjūdžio narys. 2000–2003 m., 2003–2007 m., 2007–2011 m. ir 2011-2015 m. Alytaus miesto savivaldybės tarybos narys.  2000–2003 m. Miesto plėtros komiteto pirmininkas.
Nuo 2013 m. Alytaus apskrities futbolo federacijos prezidentas, nuo 2016 m. Lietuvos futbolo federacijos viceprezidentas.
Žmona Inga Daukšienė, grybų ir uogų šaldymo UAB „Vėtrija“ direktoriaus pavaduotoja. Vaikai Eglė, Laurynas ir Martynas.
Henryk Teleżyński

Biografija

Gimė 1905 m. gegužės 27 d. Panevėžyje. 1932-1935 m. studijavo genetikos mokslus biologijos institute Varšuvoje. 1948-1952 m. Vroclavo universiteto botanikos instituto direktorius. Daug prisidėjo prie Vroclavo botanikos sodo atkūrimo. 1950-1956 m. Vroclavo universiteto anatomijos katedros docentas. Nuo 1956 m. Varšuvos universiteto anatomijos katedros docentas. 1964 m. tapo profesoriumi. Dirbo žurnalo Acta Societatis Botanicorum Poloniae redaktoriumi. 1955-1973 m. Lenkijos botanikų draugijos valdybos pirmininkas. Mirė 1989 m. gegužės 26 d. Gloskuve.
Zabluduvo miesto herbas

Zabluduvo miesto herbas (lenk. Herb Zabłudowa) – Zabluduvo miesto herbas yra skydo formos. Baltos spalvos užsklandoje vaizduojamas šuoliuojantis raudonas elnias. Elnias simbolizuoja aplinkinėse vietovėse gyvenančius elnius.
Citokinezė

Citokinezė – ląstelės kūno (citoplazmos) dalijimosi procesas. Tuo metu branduolys būna jau pasidalijęs (kariokinezė pasibaigusi) ar jo dalijimasis gali būti dar telofazėje.

Citokinezė gyvūninėje ląstelėje

Gyvūninės ląstelės per vidurį persismaugia ir toje pačioje plokštumoje, kur buvo pusiaujas, susidaro dalijimosi vagelė. Sąsmauka atsiranda traukiantis žiedui, sudarytam iš dviejų baltymų – aktino ir miozino. Kai dalijimosi vagelė gilėja, abiejų ląstelės pusių plazmolema susijungia, ir taip susidaro dvi atskiros ląstelės.

Citokinezė augalinėje ląstelėje

Augalinėse ląstelėse citokinezė vyksta kitaip. Pirmiausia pusiaujo plokštumoje susidaro fragmoplastas, kuris surenka Goldžio komplekse susidariusios pūslelės. Jose yra angliavandenių pektino ir hemiceliuliozės. Šios pūslelės susilieja ir sudaro skiriamąją plokštelę. Skiriamoji plokštelė galiausiai išplatėja skersai visą ląstelę ir susidaro tarpinė plokštelė. Iš abiejų tarpinės plokštelės pusių ima darytis naujų augalinių ląstelių celiuliozinės sienelės.
Otensheimas

Sportas

Mieste vyko daug tarptautinių akademinio irklavimo varžybų: 1998 m. pasaulio jaunimo čempionatas, 2008 m. pasaulio akademinio irklavimo čempionatas, 2013 m. pasaulio iki 23 m. amžiaus grupės čempionatas, 2019 m. pasaulio akademinio irklavimo čempionatas.
Keturių sienų sankirta

Keturių sienų sankirta – keturių skirtingų administracinių vienetų susikirtimo taškas. Taip pat yra trijų sienų sankirta ir kitų įvairių sienų sankirtos tipų.
Jonas Blaževičius

Biografija

1944–1948 m. mokėsi Palangos pradžios mokykloje, 1948–1951 m. Zarasų vidurinėje mokykloje, 1959–1962 m. Zarasų vakarinėje vidurinėje, 1964–1968 m. Vilniaus aukštojoje partinėje mokykloje.
1952–1962 m. Zarasų rajono laikraščio „Pergalė“ korespondentas, redaktoriaus pavaduotojas. 1962–1964 m. Lietuvos komunistų partijos Zarasų rajono komiteto instruktorius, 1968–1979 m. LKP Kupiškio rajono komiteto skyriaus vedėjas, 1979–1989 m. komiteto antrasis sekretorius, 1989–1990 m. pirmasis sekretorius.
1990–1995 m. Kupiškio rajono savivaldybės tarybos pirmininkas. 1995–2002 m. draudimo bendrovių „Pramonės draudimas“, „Hermis draudimas“, „Industrijos garantas“ draudimo agentas, nuo 2002 m. pensininkas, pardavimo vadybininkas.
Nuo 1990 m. Lietuvos demokratinės darbo partijos narys, LDDP rajono tarybos pirmininko pavaduotojas. Nuo 2001 m. Lietuvos socialdemokratų partijos Kupiškio rajono skyriaus narys, nuo 2002 m. pirmininko pavaduotojas.
1990–1995 m. Kupiškio rajono tarybos deputatas, 1995–1997 m., 1997–2000 m., 2000–2003 m., 2003–2007 m., 2007–2011 m. ir nuo 2011 m. Kupiškio rajono savivaldybės tarybos narys. 
Sutuoktinė Vanda, vaikai Arvydas, Edita.
Harry Harrison

Asmeninis gyvenimas

Haris Harisonas gimė Stamforde, Konektikuto valstijoje, JAV, tačiau gyveno daugelyje pasaulio šalių: Meksikoje, Anglijoje, Airijoje, Danijoje, Italijoje ir kt. Jis buvo esperanto kalbos propaguotojas. Anksčiau buvo Airijos esperanto asociacijos prezidentas, buvo įvairių kitų esperanto organizacijų narys: Esperanto-USA, Pasaulio Esperanto Asociacijos ir kt. Antrojo pasaulinio karo metu tarnavo Jungtinių Valstijų Karinėse oro pajėgose kaip ginklų mechanikas ir artilerijos instruktorius.
1954 m. Niujorke Haris vedė Joan Merkler. Vedybos truko iki žmonos mirties 2002 m. Pora susilaukė dviejų vaikų: Todd (g. 1955 m.) ir Moira (g. 1959 m.). Jiems jis dedikavo knygą „Make Room! Make Room!“.
Paskutiniu metu gyveno Airijoje, turėjo butą Braitone, Anglijoje. 2012 rugpjūčio 15 dieną oficialus rašytojo tinklalapis paskelbė apie H. Harrisono mirtį.

Karjera

Prieš tapdamas rašytoju, Harisonas mokslinės fantastikos srityje save išbandė kaip iliustratorių: kūrė iliustracijas kai kurioms "EC Comics" komiksų knygų „Weird Fantasy“ ir „Weird Science“ istorijoms. 1958–1964 m. buvo pagrindinis „Flash Gordon“ laikraščio komiksų serijos rašytojas.
Dalis jo pirmųjų trumpų istorijų buvo išleistos įvairiais pseudonimais, pvz., „Wade Kaempfert“. Rašytojas labiausiai žinomas už humoristinę ir satyrinę mokslinę fantastiką: „Plieninė žiurkė“, „Bilis, galaktikos didvyris“ ir kt. Tačiau Haris rašė ir rimtomis temomis, iš kurių geriausiai žinomas romanas „Make Room! Make Room!“ apie gyventojų perteklių ir besaikį pasaulio išteklių vartojimą (knyga buvo panaudota kaip pagrindas mokslinės fantastikos filmui „Soylent Green“, tačiau jame buvo pakeistas siužetas ir tema).
Rašytojas kurį laiką artimai bendravo su Brianu Aldissu. Kartu su juo dalyvavo poroje antologijos projektų, 8-ame dešimtmetyje kėlė mokslinės fantastikos kritikos standartus.
2009 m. Amerikos mokslinės fantastikos ir fantastikos rašytojų asociacijos apdovanotas „Damon Knight Memorial Grand Master Award“.
Likvidacija (filmas)

Turinys

Buvęs KGB agentas Gabrielis nori pasitraukti iš aktyvios veiklos, tačiau tiek buvę „darbdaviai“, tiek priešai paskelbė jo medžioklę. Atvykęs į Izraelį, jis kreipiasi į buvusį CŽV agentą Semą, su kuriuo, kažkada kartu dirbo, prašydamas pagalbos. Po to, kai Gabrieliu nepavyksta atsikratyti organizuojant sprogimą, juo susidomi ir Izraelio specialiosios tarnybos. Kol Semas stengiasi jam padėti, Gabrielis leidžia laiką su šio žmona, taip pat buvusia agente Debora, kurią pažįsta iš ankstesnių užduočių. Kuomet nužudomas Semui padėjęs Izraelio agentas, Gabrielis išaiškina, kad būtent Debora juos išdavė. Semas, iki tol nenoromis padėjęs Gabrieliui, dabar priverstas su juo suvienyti jėgas, kad išgyventų, o vienintelis jų kelias – pereiti Jordanijos sieną...
Mažučių dvaras

Istorija

XVIII a. Mažučių kaimo žemėje įkurtas Palangos (Darbėnų) dvaro Mažučių palivarkas. XVIII a. pabaigoje jį jau valdė vokiečių kilmės baronai fon Rucenai (von Rutzen), atsikėlę iš Kuršo hercogystės.
Manoma, kad palivarko sodybos vietoje buvusi įtvirtinta senovės gyvenvietė – piliakalnis, kurios gyventojai laidoti kitapus Darbos upelio esančiame Kalnalaukio kapinyne.
Dvarui priklausė Sausdravų ir Sereikių kaimai, kuriuose 1846 m. buvo 20 dūmų. Panaikinus baudžiavą, 1870 m. išperkamuosius žemės mokesčius baronui fon Rucenui mokėjo 56 abiejų kaimų valstiečiai, valdę 130 rėžių žemės.
XIX a. Mažučių miško pakraštyje buvo įrengtos dvaro kapinės, kuriose laidoti dvaro savininkų ir evangelikų liuteronų tikėjimo tarnautojų šeimų nariai.
XIX a. II pusės – XX a. pradžios kartografinėje medžiagoje baronų Rucenų valda vadinama palivarku, kuriame 1923 m. gyveno 76 žmonės. Lietuvos žemės reformos metu didžioji dalis baronų žemės buvo išdalinta kumečiams ir Lietuvos kariuomenės kariams savanoriams, o palivarko ir Sereikių kaimo žemėje išaugusi naujoji gyvenvietė 1927 m. buvo pavadinta Mažučių kaimu.
Po žemės reformos dvarui priklausė 81,39 ha žemės ir miško. Po Lietuvos aneksijos, 1941 m. baronas Albertas Rucenas (Rūtėnas) su artimaisiais repatrijavo į Vokietiją, o dvarą 1941-1942 m. valdė Petras Viršilas ir kt. Prasidėjus karui, 1941 m. A. Rucenas grįžo į Mažučius, tarnavo vermachto karininku, o 1944 m. pasitraukė į Vokietiją.
Po karo dvaras buvo nacionalizuotas, priskirtas Kretingos valstybiniam ūkiui, o įkūrus Darbėnų kolūkį, tapo jo padaliniu.

Dabartis

Dvaro sodyba apima 5,5 ha dydžio plotą. Baronų Rucenų laikus mena buvusių mūrinių rūmų liekanos, vaismedžių sodo ir dendrologiškai vertingo parko fragmentai. Kiti dvaro pastatai nugriauti.
Dvaro parko fragmentai su klevų alėjos ir perimetrinio liepų apsodinimo liekanomis 2007 m. kovo 7 d. įrašyti į Lietuvos Respublikos nekilnojamųjų kultūros vertybių registrą. Saugomos teritorijos plotas – 3,97 ha.
0,14 km į šiaurę nuo dvarvietės, Mažučių miške yra dvaro kapinės.
NTFS

NTFS – Microsoft firmoje sukurta, Windows NT tipo operacinėse sistemose (Windows 2000, Windows XP ir pan.) naudojama failų sistema.
Sukurta HPFS failų sistemos pagrindu, pakeitė FAT failų sistemą naujesnėse Windows versijose. Skirtingai nuo FAT, NTFS palaiko naudotojų teisių kontrolę, leisdama failus skaityti ar rašyti tik apibrėžtiems naudotojams ar jų grupėms, naujesnės NTFS versijos palaiko kodavimą ir pan.
NTFS nėra patentuota, tačiau jos tikslus formatas laikomas griežtoje paslaptyje. Kadangi NTFS dokumentacija nėra laisvai platinama, šios failų sistemos palaikymas kitose (ne Windows NT) grupės OS yra ribotas. NTFS nerekomenduojama naudotojams, norintiems viename kompiuteryje turėti kelias operacines sistemas.
Irena Kupšienė

Biografija

1975 m. baigė Klaipėdos profesinę technikos mokyklą Nr 1, pašto telegrafo operatorė.
1999 m. UAB „Teltera“ buhalterė, vyr. finansininkė.
Nuo 1995 m. Lietuvos socialdemokratų partijos Kretingos rajono skyriaus narė, 1998–2001 m. Kretingos skyriaus pirmininkė, nuo 2001 m. pirmininko pavaduotoja, LSDP tarybos narė.
Huritų-urartų kalbos

Kalbų ryšiai

I. Djakonovas aptiko žymių struktūrinių sutapimų tarp huritų-urartų ir Tirėnų (angl. Tyrrhenian) kalbų šeimų. Prie pastarosios priskiriamos etruskų (vartota Etrūrijoje), retų (Retijoje) ir lemniečių (Lemno saloje) kalbos. Kol kas šių kalbų giminystės ryšys ginčijamas, nes beveik iš viso nėra tiesioginių morfologinių sutapimų. Be to, huritų kalba tiesiogiai paveikė hetitų, o urartų kalba – armėnų kalbą. 
Senovės Kipro kalbos (Eteocypriot) tyrinėtojai pažymi formalius morfemų panašumus su huritų kalba. Kalbų giminystės klausimas galutinai neišspręstas dėl neužbaigto šifruoti ikigraikinio kipriečių rašto ir nepakankamai ištyrinėtos kalbos, taip pat dėl chronologinių pertraukų.
Yayi Boni

Biografija

Boni gimė Tchaourou miestelyje, Borgou departamente šiaurės Benine. Jis mokėsi regiono sostinėje Parakou, o vėliau studijavo ekonomiką Nacionaliniame Benino universitete. Po to jis studijavo bankininkystę Dakare, o baigė doktorantūros mokslus Paryžiuje 1976 m.
Nuo 1980 iki 1988 m. jis dirbo vakarų Afrikos centriniame banke. Iki 1992 m. jis kilo banko pareigose, o nuo 1992 iki 1994 m. dirbo tuometinio šalies Prezidento Nicéphore Soglo komandoje valiutų ir bankų skyriuje. Po to jis buvo paskirtas vakarų Afrikos centrinio banko vadovu. Boni gavo nacionalinį Prancūzijos ordiną už vakarų Afrikos vystymą.
Prezidento rinkimuose 2006 m. kovo 5 d. Boni gavo 32 % balsų, o jo artimiausias konkurentas Adrienas Houngbedji – 25 %. Iš viso rinkimuose dalyvavo 26 kandidatai, tad antrajame rinkimų etape liko tik šie kandidatai. Antrajame rinkimų ture gavęs 75 % balsų nugalėjo Thomas Yayi Boni.
Gimęs musulmonų šeimoje šiuo metu Boni yra pasiskelbęs esantis evangelikas protestantas. Jis turi penkis vaikus, o jo žmona Chantal née de Souza yra buvusio kariuomenės vadovo Paul-Émile de Souza dukterėčia.

Pasikėsinimas

2007 m. kovo 15 d. buvo pasikėsinta į prezidento gyvybę netoli mažo Ikemon miestelio, kuomet prezidentas važiavo iš parlamento rinkimų kampanijos. Nusikaltėliai blokavo kelią prezidento ešelonui nuverstais medžiais ir apšaudė automobilį, įprastai vežantį Prezidentą, tačiau tuo metu jis važiavo kitu automobiliu. Kai kurie kortežu važiavę žmonės buvo sužeisti.
Laimonas Kudžma

Biografija

Treneris Vitalius Vladas Andriušaitis.
Šachmatų mokyklos VŠĮ „Vilniaus Fortas“ direktorius. Lietuvos šachmatų federacijos vizeprezidentas (2011-2013 m.), Tarybos narys (nuo 2013 m.). FIDE treneris (2014 m.).
Paštininkų balsas

Paštininkų balsas – profesinis paštininkų laikraštis, ėjęs 1920–1921 m. Kaune.

Istorija

Leido grupė Lietuvos pašto darbuotojų dukart per mėnesį. Pirmasis numeris išėjo 1920 m. sausio 23 d. 1921 m. ėjo nereguliariai. Spausdino Brolių Gurvičių spaustuvė bei Varpo spaustuvė Kaune, S. Kadušino spaustuvė Raseiniuose. Išėjo 10 numerių.
Redagavo K. Užpuolevičius.
Turto arešto aktas

Turto arešto aktas - teisinis dokumentas dėl turto arešto.

Įteikimas išieškotojui ir skolininkui

Turto arešto aktas ir turto aprašas, jeigu jis yra sudarytas, įteikiami išieškotojui ir skolininkui pasirašytinai. Jeigu įteikti turto arešto aktą ar turto aprašą nėra galimybės, jis siunčiamas registruotu laišku (LR CPK 679 str.) (LR CPK straipsnis „“).
Sliema Wanderers FC

Istorija

1939 m. prisijungė Sliema Rangers klubą.
Tetris

Žaidimas

Žaidime septynios įvairiai pasuktos geometrinės figūros (tetrominai ar tetrados, kiekviena iš jų sudaryta iš keturių sujungtų kvadratinių blokų) krenta iš viršaus žemyn ant lauko pagrindo. Žaidimo tikslas yra sukrauti iš krentančių figūrų pilną horizontalią be tarpų blokų eilę. Kai eilutė susidaro, ją sudarantys blokai dingsta, o virš jų buvę nukrenta žemyn. Žaidžiant žaidimas vis sunkėja – figūros pradeda kristi vis greičiau. Žaidimas būna baigtas (pralaimėtas), tada, kai kuri nors figūra nukritusi ant jau buvusių nukritusiųjų krūvos liečia viršutinę žaidimo lauko ribą.
Septynios įvairiai pasuktos figūros „Tetris“ žaidime primena stilizuotas raides „I“, „T“, „O“, „L“, „J“, „S“ ir „Z“. Sukurta įvairių žaidimo modifikacijų, kur neapsiribojama 7 tetrominais ir dviem dimensijomis.
Arūnas Čenkus

Biografija

1992 m. baigė Lietuvos žemės ūkio akademiją, inžinierius mechanikas. Švenčionių rajono savivaldybės administracijos Socialinės paramos skyriaus vedėjas, 2007-2010 m. Švenčionių rajono savivaldybės mero patarėjas.
1995 m. Lietuvos centro sąjungos, nuo 1999 m. Naujosios sąjungos, nuo 2010 m. Liberalų ir centro sąjungos Švenčionių rajono skyriaus narys.
2005–2007 m., 2007–2011 m. ir nuo 2011 m. Švenčionių rajono savivaldybės tarybos narys. 
Socialinių darbuotojų asociacijos Švenčionių skyriaus pirmininko pavaduotojas. Sutuoktinė Zita, vaikai Egidijus, Edita.
Nykštukinis kazuaras

Išvaizda

Paukštis yra 99-150 cm ilgio ir 17,6–26 kg svorio. Plunksnos juodos, panašios į šerius. Ant galvos turi trikampį raginį šalmą. Skruostuose rožinės dėmės. Kaklo oda mėlyna ir raudona. Galva ir kaklas pliki. Skirtingai nuo kitų kazuarinių paukščių (lot. Casuariidae) ant neturi pakarūklo. Sparnai redukuoti, trumpi. Kojos stiprios, tripirštės. Vidinio piršto nagas ilgas ir aštrus. Patelių raginis šalmas yra ilgesnis, kaklo oda ryškesnės spalvos, o taip pat yra didesnės.

Paplitimas ir biotopas

Aptinkamas Naujosios Gvinėjos, Naujosios Britanijos ir Japeno salose. Buveinė – miškais apaugę kalnai (3300 m. virš jūros lygio). Lygumose gyvena, jei teritorijoje nėra kitų kazuarinių paukščių rūšių.

Biologija

Nykštukiniai kazuarai yra baikštūs, agresyvūs paukščiai. Tankiose džiunglėse juda atsargiai, tačiau išgąsdintas gali bėgti 48 km/h greičiu. Gali peršokti kliūtis ir plaukti. Apsigina aštriu vidinio piršto nagu.
Minta nukritusiais sultingais vaisiais, vabzdžiais ir smulkiais gyvūnais.
Lizdą suka šalia medžio kamieno, iš lapų. Birželio–rugpjūčio mėnesiais patelė padeda 3-6 žalios spalvos kiaušinius. Peri ir jauniklius vedžioja patinas.
Pasaulinės gamtos apsaugos organizacijos duomenimis rūšies apsaugos būklė yra nekelianti susirūpinimo.
Odaliskė

Odaliskė – moteris vergė osmaniškame hareme (sarajuje). Ji būdavo žmonų ir sugulovių mokinė arba padėjėja, galėjusi vėliau tapti viena iš sugulovių ar žmonų. Dauguma odaliskių priklausė sultoniškajam haremui.
Bendrinėje kalboje odaliskės terminas gali reikšti turtingo vyro meilužę.

Žodžio kilmė

Žodis į Europos kalbas pateko per prancūzų kalbą (odalisque) ir kildinamas iš turk. odalık – „kambarinė“ (turk. oda – „kambarys“).
Gulbė nebylė

Išvaizda

Patinas ir patelė baltos spalvos. Snapas oranžiškai raudonas, pamatinėje dalyje yra juodas gumbas. Plikas odos plotelis tarp snapo ir akių, nagas ir antsnapio kraštai juodi. Patelė mažesnė, gumbas snapo pamate taip pat mažesnis. Jaunikliai rusvai pilki, jų kūno apačia balsva. Juodo gumbo snapo pamatinėje dalyje nėra. Kojos melsvai pilkos.

Skirtumai tarp gulbės nebylės ir gulbės giesmininkės

Gulbės nebylės ir gulbės giesmininkės išvaizda yra panaši - baltas plunksninis apdaras, o gulbės nebylės tik nežymiai didesnės ir sunkesnės už giesmininkes. Didžiausias skirtumai pagal kuriuos galima nustatyti rušinę priklausomybę, tai kad gulbės nebylės snapas – oranžinis ar rausvai oranžinis, virš snapo gerai išsiskiriantis juodas gumbas, o giesmininkės snapas yra geltonas, be to, ji neturi gumbo virš snapo.

Paplitimas pasaulyje

Eurazijoje paplitusi nuo Skandinavijos iki Usūrio. Arealas šiaurėje siekia pietų Skandinaviją, Obės aukštupį, pietuose – Tibetą, Iraną, Mažąją Aziją, Balkanus, pietų Prancūziją. Žiemoja Europoje, Viduržemio, Juodosios, Kaspijos jūrų pakrantėse. Lietuvoje įprasta rūšis.

Gulbės nebylės Lietuvoje

Iki XX amžiaus 4 dešimtmečio Lietuvoje gulbės buvo beveik išnykusios. Tačiau jų populiacija atsikūrė Tado Ivanausko rūpesčiu iš Žuvinto ežero, kur jos buvo labai saugomos. Remiantis naujausiais tyrimais, XXI a. antro dešimtmečio pabaigoje peri 1000–1200 gulbių nebylių porų. Stebimas tam tikras populiacijos mažėjimas, tačiau populiacijos būklė tebėra gera. Kelis kartus daugiau yra neperinčių (lytiškai nesubrendusių) gulbių, kurios formuoja nelizdines sankaupas, bet tikslus tokių jaunų gulbių nebylių skaičius nežinomas.
Dėl gan šiltų žiemų Lietuvoje didelė dalis gulbių nebylių lieka žiemoti. Tuomet jos susitelkia į būrius, klajoja ir gyvena neužšąlančiuose miestų vandens telkiniuose bei minta žmonių paliekamu lesalu.

Biotopas

Gyvena stovinčio vandens telkiniuose (ežeruose, tvenkiniuose, senvagėse) arba lėtose upėse.

Poravimasis ir jauniklių auginimas

Lytiškai nesubrendusios gulbės nebylės, sugrįžta į savo gimtąsias vietas, bet perėti pradeda tik trečiais gyvenimo metais. Gulbės nebylės susiporuoja visam gyvenimui. Lizdą krauna sunkiai pasiekiamose pakrančių kertėse. Deda 3–10 kiaušinius, vidutiniškai 5–8 kiaušinius kovo–gegužės mėnesiais. Peri 34–38 paras.

Amžius

Jos dažniausiai išgyvena 16-20 metų. Danijoje buvo rasta negyva gulbė nebylė, kuri 1970 metais buvo sužieduota šiaurinėje Vokietijoje - ji išgyveno 40 metų, kas šiems paukščiams yra daug. Iki tol buvo žinoma išgyvenusi 28 metus.

Garsai, komunikavimas

Gulbės nebylės skrisdamos leidžia į kriuksėjimą panašius garsus - jos taip komunikuoja. Joms skrendant girdėti į švilpimą panašūs garsai, kurį sukelia jų sparnų mostais skrodžiamas oras.

Mityba

Minta įvairia vandens augalija.

Santykiai su žmonėmis ir paukščiais

Yra pasitaikiusių atvejų, kada gulbės nebylės puola ir nužudo suaugusias antis, žąsis ir jų jauniklius. Gulbė nebylė gindama savo jauniklius ir teritoriją, puola, veja ne tik kitus vandens paukščius, bet ir žmones.
Darius Virvilas

Biografija

2004 m. baigė Lietuvos žemės ūkio universitetą, inžinierius energetikas.
AB „LESTO“ Kauno regiono Jurbarko tinklo eksploatavimo grupės vadovas.
Lietuvos socialdemokratų partijos Jurbarko rajono skyriaus narys. Nuo 2011 m. Jurbarko rajono savivaldybės tarybos narys. 
Žmona Gitana, vaikai Lukas, Urtė.